Ses beseer in treinongeluk in Noordwes | Maroela Media
Ses mense het ligte beserings opgedoen toe 'n passasierstrein en 'n vragtrein Saterdag vroegoggend op 'n treinspoor naby die R502 buite Leeudoringstad in Noordwes gebots het.
Ross Campbell, woordvoerder van ER24, sê paramedici het omstreeks 05:21 met hul aankoms op die toneel verskeie ontspoorde steenkoolwaens aangetref. Die passasierstrein se enjin was in dié stadium aan die brand.
Min passasiers was aan boord van dié trein ten tyde van die botsing.
Ses pasiënte is op die toneel vir ligte beserings behandel waarna twee mans, vermoedelik in hul 30's, na 'n private hospitaal in Klerksdorp vervoer is. Die oorblywende pasiënte het vervoer na 'n hospitaal op die toneel van die hand gewys.
Die omstandighede rakende die botsing is nie in dié stadium duidelik nie.
Die toepaslike owerhede was wel vanoggend op die toneel om ondersoek in te stel.
Het elke jaar gereis met trein na my vakansiebestemming, was my Beste tye, maar het in 2004 my laaste rit onderneem want toe het wiele al begin afkom.
Iemand iewers nie sy/haar werk gedoen nie
Het die manne dan nie met groot gejuig n paar weke gelede aangekondig die trèin is terug in besigheid was mos lank buite aksie na verskeie ongelukke in die verlede.Nou wat nou ?
Dit is nie steenkool trokke nie maar wel leë mangaan trokke. Daar is nie meer sinjale wat daar werk nie so dis net magtigings waarop van stasie na stasie gery word, geen maar geen instandhouding nie, ek WEET. Kundige sinjaal tegnikuste lankal vertrek.